Professori Erkki Aurejärvi muistuttaa, että sähkösavukkeiden pitkäaikaisvaikutuksia ei tiedetä.

Tupakkaoikeudenkäynneistä tunnetuksi tullut siviilioikeuden emeritus professori Erkki Aurejärvi sanoo, että sähkösavukkeet pitäisi kieltää.

-Yhdysvalloissa asiantuntijat arvelevat, että sähkösavukkeiden kulutus nousee kymmenessä vuodessa ohi perinteisten savukkeiden. Mikäli sähkösavukkeet joskus vuosina 2040 – 2050 osoittautuvat terveydelle haitallisiksi ja tappaviksi, ne ovat niin yleisessä käytössä, ettei niistä helpolla päästä eroon. Sähkösavukkeet olisi kiellettävä jo nyt ennen vuosikymmenien ihmiskoetta, Aurejärvi kirjoittaa Puheenvuoron blogissaan.

Hän muistuttaa, että sähkösavukkeiden pitkäaikaisvaikutuksia ei tiedetä, mutta monet puolueettomatkin lääketieteen edustajat ovat sitä mieltä, että nämä tuotteet ovat joko haitattomia tai ainakin selvästi vähemmän haitallisia kuin tavalliset savukkeet.

- Sähkösavukkeiden höyry sisältää useita myrkkyjä: nikotiinia, formaldehydiä, nikkeliä, kromia, glyseriiniä, dietyleeniglykolia, propyleeniglykolia, nitrosamiineja ja akroleinia. Sähkösavukkeiden kohderyhmänä ovat erityisesti nuoret. Tämän vuoksi niiden nesteisiin on sekoitettu makuaineita: vaniljaa, suklaata, melonia, omenaa, kirsikkaa, mentholia ym. Nämä ovat haitattomia aineita syötyinä, mutta keuhkojen kautta nautittuina luultavasti haitallisia, Aurejärvi sanoo.

Aurejärvi oli kantajan asiamies Euroopan ensimmäisessä tupakkayhtiöitä vastaan ajetussa tuotevastuuoikeudenkäynnissä vuosina 1988-2001.